|  |  |  |  |
| --- | --- | --- | --- |
| **Tárgy:** | **Szombathely Megyei Jogú Város Bűnmegelőzési, Közbiztonsági és Közrendvédelmi Bizottságának 2023. január 23-i ülése** | | |
| **Helyszín:** | **Városháza, Kossuth Lajos utca 1-3., I. emeleti kistanácskozó** | | |
| **Időpont:** | **2023. január 23., 15 óra 00 perc** | | |
| **Jegyzőkönyv-**  **vezető:** | **Kiss Viktória** | | |
| **Jelenléti ív** | **Név** | **Aláírás** | **Megjegyzés** |
|  | **Kelemen Krisztián** | **jelen** | képviselő, a Bizottság elnöke |
|  | **Balogh Gábor r. alezredes** | **jelen** | a Bizottság tagja |
|  | **Balogh Tibor** | **jelen** | a Bizottság tagja |
|  | **Bercse László r. őrnagy** | **jelen** | a Bizottság tagja |
|  | **Bor Balázs** | **jelen** | a Bizottság tagja |
|  | **Büki Zoltán** | **jelen** | a Bizottság tagja |
|  | **Egyed László tű. alezredes** | **jelen** | a Bizottság tagja |
|  | **Gálffy Áron** | **jelen** | a Bizottság tagja |
|  | **Dr. Gulyás Ferenc r. ezredes** | **jelen** | a Bizottság tagja |
|  | **Horváth Ferenc** | **jelen** | a Bizottság tagja |
|  | **Janzsó Zoltán** | **-** | a Bizottság tagja |
|  | **Márovics Pál** | **jelen** | a Bizottság tagja |
|  | **Dr. Mészáros András** | **-** | a Bizottság tagja |
|  | **Dr. Stánitz Éva** | **-** | a Bizottság tagja |
|  | **Versegi Valentin** | **jelen** | a Bizottság tagja |
|  | **Pavelkovits Petra** | **-** | a Bizottság tagja |
|  | **Állandó meghívottak** | | |
|  | **Név** | **Aláírás** | **Megjegyzés** |
|  | **Dr. Nemény András polgármester** | - |  |
|  | **Dr. László Győző alpolgármester** | - |  |
|  | **Dr. Horváth Attila alpolgármester** | - |  |
|  | **Horváth Soma alpolgármester** | - |  |
|  | **Dr. Károlyi Ákos jegyző** | jelen |  |
|  | **Babicsné Dr. Tőke Erzsébet aljegyző** | - |  |
|  | **Stéger Gábor osztályvezető** | - | SZMJV PH Közgazdasági és Adó Osztály |
|  | **Szakács Eszter irodavezető** | - | SZMJV PH Közgazdasági és Adó Osztály, Költségvetési Iroda |
|  | **Dr. Holler Péter osztály-vezető** | jelen | SZMJV PH Hatósági Osztály |
|  | **Ágoston Sándor irodavezető** | jelen | SZMJV PH Hatósági Osztály, Közterület-felügyelet |
|  | **Tóth Balázs KEF Szakmai társelnök** | jelen | SZMJV Kábítószerügyi Egyeztető Fórum |
|  | **Dr. Czeglédy Csaba** | jelen | képviselő |
|  | **Kiss Viktória védelmi ügyintéző** | jelen |  |

**Kelemen Krisztián képviselő, a Bizottság elnöke:** Tisztelettel köszönti a 2023. év első Bűnmegelőzési, Közbiztonsági és Közrendvédelmi Bizottsági ülés megjelent tagjait. Megállapítja, hogy a Bizottság 12 fővel határozatképes. Boldog új évet kíván mindenkinek és a tavalyi évhez hasonlóan eredményes új esztendőt.

A jegyzőkönyvet Kiss Viktória vezeti. Javaslatot tenne a jegyzőkönyv hitelesítésére Bor Balázs személyére.

**Bor Balázs, a Bizottság tagja:** Vállalja.

**Kelemen Krisztián képviselő, a Bizottság elnöke:** Köszöni, szavazást rendel el, kéri a Bizottság tagjait, kézfeltartással jelezzék, hogy egyetértenek-e Bor Balázs jegyzőkönyv hitelesítő személyével.

*A Bűnmegelőzési, Közbiztonsági és Közrendvédelmi Bizottság 12 igen szavazattal, 0 nem szavazattal és 0 tartózkodással elfogadta a javaslatot.*

**Kelemen Krisztián képviselő, a Bizottság elnöke:** Az elektronikusan kiküldött napirendi pontokat, összesen 4-et fognak tárgyalni, a „Különfélék”-kel együtt. Szavazásra teszi fel, aki a kiküldött napirendi pontokkal egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 12 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:*

**1/2023. (I.23.) BKKB számú határozat**

A Bűnmegelőzési, Közbiztonsági és Közrendvédelmi Bizottság a 2023. január 23-i ülésének napirendjét az alábbiak szerint fogadta el:

**Nyilvános ülés:**

**1./ Javaslat Szombathely Megyei Jogú Város Önkormányzata 2022. évi költségvetéséről szóló 2/2022. (III.1.) önkormányzati rendelet III. számú módosításának megalkotására (Közgyűlési 2.)**

**Előadó:** Stéger Gábor, a Közgazdasági és Adó Osztály vezetője

**2./** **Tájékoztató Szombathely MJV Kábítószerügyi Egyeztető Fóruma 2022. évi tevékenységéről (szóbeli előterjesztés)**

**Előadók:** Kelemen Krisztián, a Bizottság elnöke, a KEF elnöke

Tóth Balázs, a KEF szakmai társelnöke

**3./** **Tájékoztatás a 2022. év végi ünnepi rendezvények rendőri biztosításáról (szóbeli előterjesztés)**

**Előadó:** Dr. Gulyás Ferenc r. ezredes, kapitányságvezető, a Bizottság tagja

**4./ Különfélék**

**Előadó:** Kelemen Krisztián, a Bizottság elnöke

**Felelős:** Kelemen Krisztián, a Bizottság elnöke

**Határidő:** azonnal

**1./ Javaslat Szombathely Megyei Jogú Város Önkormányzata 2022. évi költségvetéséről szóló 2/2022. (III.1.) önkormányzati rendelet III. számú módosításának megalkotására (Közgyűlési 2.)**

**Előadó:** Stéger Gábor, a Közgazdasági és Adó Osztály vezetője

**Kelemen Krisztián képviselő, a Bizottság elnöke:** Köszönti a megérkező dr. Czeglédy Csaba Elnök Urat. Osztályvezető Úr jelezte számára, hogy nem tud jelen lenni ennél a napirendi pontnál, mert a bizottsági üléssel egy időben kerül megtartása a Gazdasági Bizottság ülése. Azt mondta, hogy nem probléma, hiszen a Bizottságot érintő költségvetési tétel nincs a III. számú módosításban. Úgy gondolja, hogy ez mindig arról szól, hogy lezárásra kerül az elmúlt év, a 2022. év, több költségvetési tételsoron tudták támogatni a rendőrség munkáját, a katasztrófavédelem munkáját, hasonlóan a közterület-felügyelet munkáját, a polgárőr egyesületek munkáját. Azt gondolja, hogy a nehéz gazdasági és költségvetési helyzet ellenére ez egy nagyon fontos dolog az Önkormányzat számára. Kiemeli a III. számú módosításból, hiszen közlekedésbiztonsági szempontból szerinte nagyon fontos, hogy több tétel is megjelenik a költségvetésben, méghozzá útfelújítás címszó alatt, és azt gondolja, ha ez mind megvalósul az idei évben, akkor közlekedésbiztonság szempontjából nagy előre lépés lenne, hiszen a költségvetésben szerepel, hogy a Hunyadi út – Szőllős utca – Szent Gellért utcai körforgalomra az Önkormányzat 25 millió forintot szeretne szánni a kopóréteg marására, illetve cseréjére; a Brenner Tóbiás körút – Körmendi út körforgalmi csomópont felújítására 21 millió forintot, a Vörösmarty utca – Szent Márton utca – Hunyadi út csomópontjának aszfaltozására 150 millió forintot, úgy gondolja, hogy ez egy olyan régi tartozása a városnak a lakók felé, ami már mondhatni, régóta megoldásért kiált. Úgy gondolja, hogy ezek a felújítások nem is választókörzeteket érintenek, hanem sokkal magasabban állnak, ezek mind-mind a város érdeke. Hasonlóan a Jégpince utca – Bartók Béla körút körforgalom építésére 80 millió forintot szán az Önkormányzat, illetve a Markusovszky utca – Sugár út – Horváth Boldizsár körút – Dr. István Lajos körút korforgalom építésére pedig 80 millió forintot. Ezek mind-mind olyan dolgok, amik a közlekedést segítik, illetve remélhetőleg teszik balesetmentesebbé.

**Dr. Czeglédy Csaba képviselő:** Ennek a napirendi pontnak kapcsán jött, éppen fogadóórát tart, megy is majd vissza, de van egy dolog, ami őt szombathelyi polgárként és képviselőként is nyugtalanítja, Baumann Péter sajnálatos halála miatt, ami miatt részvétét fejezi ki a rendőrhatóságnak. Az ezzel kapcsolatos hírek azok voltak, hogy olyan mellény, olyan testvédelmet szolgáló mellény nem volt rendszeresítve, ami a késszúrás ellen is védene, ezt nem tudták, hogy lőfegyver lehet-e az elkövetőnél vagy sem. A kérdése az, hogy mivel eléggé ritkán fordul elő nagy szerencsére, hogy rendőr halálát leli intézkedés közben, hogy van-e a szombathelyi járőröket védő szúrás elleni testmellény rendszeresítve, illetve milyen költségvetési vonzata lehet, hogy ha erre egyébként nincs a Szombathelyi Rendőrkapitányságnak költségvetési fedezete, úgy gondolja, ha ezzel el lehet kerülni bármelyik kollégájuk életveszélyes sérülését vagy halálát, akkor ez egy megfontolandó Szombathely Megyei Jogú Város részéről, hogy a járőröknek, akik intézkednek és a családjuk hazavárja őket – Baumann Péter is úgy elment el aznap dolgozni, hogy a családja hazavárta, de ő már soha többet nem fog hazamenni – hogy mit lehet ezügyben tudniuk, van-e ilyen, vagy van ilyen, de nem kell mindig felvenni, vagy nincs is ilyen, vagy ennek milyen költségvetési vonzata lehet, ha azt szeretnék, hogy a szombathelyi járőrök késszúrástól legalábbi elméletileg védve legyenek. Ezért is örül, hogy Kapitány Úr jelen van.

**Dr. Gulyás Ferenc r. ezredes, a Bizottság tagja:** Köszöni a részvétet! Azért azt tudni kell, hogy a rendőri szakma veszélyes, ahogy a tűzoltóké és a mentő kollégáké is, hiszen nem mindig atomfizikusokkal szemben intézkednek, azt gondolja, hogy mind a két szolgálat tudna mesélni arról, mind a három szolgálatnak a munkatársai ki vannak téve veszélynek és támadásnak. A kérdésnek az a része, hogy a Szombathelyi Rendőrkapitányságnak van-e költségvetési fedezete, nincsen, mivel nem költségvetési szervezet, így önálló gazdálkodással sem rendelkeznek. A kollégáinak vannak olyan mellényei, amit támadás esetén, ha tudják, hogy olyan helyre kell menni, akkor fel tudják venni.

**Dr. Czeglédy Csaba képviselő:** Ez lőszer, vagy lőfegyver?

**Dr. Gulyás Ferenc r. ezredes, a Bizottság tagja:** Hát ami a lőszert megfogja, az megfogja a kést is, kizárásos alapon, megvan erre a protokoll, Képviselő Úr, és azt gondolja, hogy többen, többféleképpen válaszolták már. Az aggódást köszöni, a mellény, a folyamatosan viselhető mellény nincsen, az egész rendőrségen nincsen, mellényeik vannak, ha azokat felveszik, azok a késszúrás ellen is védenek. Az, hogy egy családi veszekedés vagy egy garázdából mikor válik ki az a támadó reakció, azt senki nem tudja megmondani. Van az autókban ilyen mellény, tehát ebben megnyugodhat mindenki, van is erre egy protokoll, ezt fel is kell venni, ha erre készülni tudnak. Hétvégén is volt olyan eset, a kollégákat kihívták egy lakóházhoz, ahol volt egy garázda ember, megoldódott ez a probléma. Magát a kérdést nem érti, Képviselő Úr, olyan mellényt, amit folyamatosan hordanánk a rendőrök, nincs rendszeresítve.

**Dr. Czeglédy Csaba képviselő:** Fel tudja bővítve is tenni a kérdését. Úgy tudja, hogy azok a mellények, amik rendszeresítve vannak, bent vannak a gépkocsinak a csomagtartójában és több perc, mire azt felveszik.

**Dr. Gulyás Ferenc r. ezredes, a Bizottság tagja:** Ezért mondta azt, hogy olyan mellény, amit folyamatosan hordanának, olyan nincs.

**Dr. Czeglédy Csaba képviselő:** Utánaolvasott a dolognak, hogy vannak olyan mellények, és nem túl nagy, 150-300 ezer forintos költséget olvasott, tévedhet ebben, mert ugye kényelmetlen azt a mellényt, ami rendszeresítve van, ami bent van a gépkocsi csomagtartójában, az kényelmetlen, meg nem is praktikus azt egész nap, amíg tart a szolgálat, azt hordani. Vannak olyan mellények, amit akár 12 órán keresztül is nagyjából kényelmesen lehet hordani, fölveszi a szolgálat elején és rajta van a szolgálat közben. Fel tudja bővítve is tenni a kérdését, de ő erre a típusú mellényre gondolt, de akkor ilyen nincs.

**Dr. Gulyás Ferenc r. ezredes, a Bizottság tagja:** Nincs. A következőt javasolja: ezeket a védőfelszereléseket – nagyon sok védőfelszerelés van, protektorok stb. – ezeket úgy célszerű kiadni, hogy személyi szolgálat, hiszen most nézzenek körbe, maradjanak a hivatásos állománynál, mondjuk, ami Lacinak jó, az neki nem jó, ami neki jó, az a Lacinak nem jó, ezeket személyre szabottan kell kiadni, tehát ha ilyen igény van, azt javasolja, meg kell keresni a Szombathelyi Rendőrkapitányságot, fel kell ajánlani, hogy a hivatásos szolgálat létszámának megfelelő, ilyen mellénnyel szeretnék támogatni a munkájukat, meg kell nézni akkor azt, hogy ennek milyen mellény felelne meg, ténylegesen napi használatba, ez akár 12 órás szolgálatot is jelenthet adott esetben, munkaruha védelmi szempontból megfelel-e az előírásoknak és akkor lehet dönteni és árból is arról lehet beszélni. Egy jó minőségű mellény, azt gondolja, hogy ami ezeknek a kritériumoknak megfelel, az ennél drágább, de hogy van egy ilyen javaslat, Elnök Úr, ő örül neki és várja ezt a javaslatot, hogy ilyen támogatásban részesülnének.

**Dr. Czeglédy Csaba képviselő:** És ez hány főt jelent?

**Dr. Gulyás Ferenc r. ezredes, a Bizottság tagja:** Hát majd akkor azt megmondják pontosan, hogy ez hány főt jelentene, most ebbe nem akarna belemenni, de ha érkezik egy ilyen felajánlás, ami folyamatosan hordható mellényekre vonatkozna, akkor tudnak beszélni, amikor megérkezik a felajánlás és mondjuk mekkora összeget tudnak rászánni, mert igazából a felajánlás mint olyan, egy jól hangzó történet, amióta itt ülnek, elég sokszor beszélgettek már, hiszen az első napirendi pont is egy költségvetési dologról szól, meg kell nézni, hogy meddig lehet nyújtózkodni, mert sok mindent lehet így ígérni, Mikszáth Kálmán: Gavallérok, aztán a végén ott maradnak egy lovas kocsin nyolcan. Most nem tudja, hogy érdemben tudnak-e bármilyen összegről beszélni például, mert ez az alapja, ha már a felajánlásnál tartanak.

**Dr. Czeglédy Csaba képviselő:** Ő azért jött, hogy egyrészt beszéljenek erről, hogy ő maga is aggódásának akart hangot adni és a környezetében élő emberek is nyilván aggódnak, bármilyen furcsa is, normális emberek egy része aggódik a rendőrökért vagy más hivatásos dolgozókért, és nem komolytalankodná el a dolgot, Kapitány Úr, ez egy komoly dolog. Na most, ha Kapitány Úr azt mondta volna, hogy egyébként erre nincsen szükség és ez egy teljesen felesleges dolog, akkor, gondolta, egy szakmai fórumon meg tudja ezt kérdezni, tehát ha most azt mondta volna, Kapitány Úr, hogy ez felesleges vagy inkább plusz még 3 doboz töltényt kellene ellőni egy évben, hogy gyakorolják a lőfegyver használatát a rendőrök, akkor ő azt is megérti, de a válaszából azt vette ki, hogy egyébként erre lenne szükség, nyilván ezek nincsenek rendszeresítve. De ne haljon meg egy szombathelyi rendőr se intézkedés közben.

**Dr. Gulyás Ferenc r. ezredes, a Bizottság tagja:** Ne haljon meg, senki ne haljon meg, egyetlen munkakörbe se haljon meg senki, itt elég széles körű az a történet, tanárember se haljon meg, tanárt is támadtak meg, legutóbb egy hármas miatt szúrtak meg egy tanárt. Annak örülnek, ha így képviselőként és állampolgárként is valaki a szívén viseli a sorsukat. De azt gondolja, hogy felajánlást úgy érdemes tenni és úgy érdemes róla beszélni, hogy e mögött ott van az az anyagi tartalom is, ami ezt lehetővé teszi. Amióta ő ott ül, és ő soha senkinek a zsebében nem turkált, de mikor egy kamera kihelyezése viszonylagosan elég hosszú előkészítést igényel, ez annál ténylegesen nagyobb tétel. A másik dolog, a Szombathelyi Rendőrkapitányság vagy akármelyik másik szervezeti egység, benne vannak egy hierarchikus rendszerben, önállóskodás e tekintetben nincs, nagyon nehéz az a mozgáskör, amiben akár ő, szombathelyi kapitányként is azt tudná mondani, hogy igen, ő ezt a felajánlást továbbítaná azoknak a szervezeteknek, ahol erről tudnának dönteni, egy hivatásos szolgálat teljesítésben résztvevő védelmi eszköznek elég sok kritériumnak kell megfelelni, és komolyságot akkor látna ebben igazán, ha azt mondanák, hogy hasára üt, van 100 millió forint és akkor nézzék meg, hogy abból milyen eszközt lehet venni és akkor meg lehetnének azok a típusok, amikből lehet választani. Az aggódást és a részvétet természetesen köszöni és ebben semmi komolytalanság nem volt, csak ő egyelőre ennek a mögöttes tartalmát nem látja. Többen voltak Szombathelyen, akik – ezt hadd mondja el – akik megkeresték a rendőrséget és különböző munkahelyeken dolgozók, akik kifejezték a részvétüket, ezt köszönik és tényleg megdöbbenéssel vették ők is ezt az eseményt, de sajnos benne van a munkájukban, nem könnyű kivédeni. Vannak védőfelszerelések a rendőröknél, amiket meg kell csinálni, és nagyon sok protokoll is van, amibe nem menne bele, amivel védőfelszerelések nélkül is egyfajta biztonsággal is lehet folytatni egy intézkedést. De ez itt egyelőre ennél több konkrétumot – ez nem is konkrétum ez a történet, ebben egyezzenek meg – ennél többet nem tud erre.

**Dr. Czeglédy Csaba képviselő:** Egy kérdés volt meg a téma felvetése.

**Dr. Gulyás Ferenc r. ezredes, a Bizottság tagja:** A téma felvetés az oké, az aggódást is érti, de egyelőre ez a történet, nem tudja, Képviselő Úr mekkora lehetőséggel bír, ha elvetik ezt a témát és akkor mit tudnának betenni emögé ténylegesen. Nem tudja, hogy most meglepték Elnök Urat és a költségvetési tanácsot, hogy akkor most ekkora igényt előterjesztenének.

**Kelemen Krisztián képviselő, a Bizottság elnöke:** Azt gondolja, Kapitány Úr, hogy ha közbiztonságról van szó, minden pénznek van helye és tudnak helyet találni. A 2023. évi költségvetési rendelet megalkotásával kapcsolatban a jövő héten ül össze a frakció, és fel fogja vetni ezt a témát, hogy van-e esetleg arra lehetőség, hogy az eddigieken túlmenően, az éves támogatáson túlmenően egy bizonyos összeget felajánljanak a rendőrségnek, akár ezeknek az eszközöknek a beszerzésére. Meglátják, azt tudja mondani, hogy nyilván mindenki számára ismeretes, hogy rezsi emelkedésből adódóan mintegy 4 milliárd többletköltsége keletkezett a Szombathelyi Önkormányzatnak, amelyből kb. 1-1,5 milliárd forintot tudnak lefaragni a takarékossági programnak köszönhetően, nyilván a különbözet megoldására különböző alternatívák állnak rendelkezésre, mint például önkormányzati területek értékesítése. A 2023. év költségvetése is szűkös lesz, viszont előtérbe kerültek azok a dolgok, amik évek óta húzódnak, mint például az említett útfelújítások, amiket véleménye szerint nem lehet tovább húzni. De ettől függetlenül beszélni fog erről Polgármester Úrral.

**Dr. Czeglédy Csaba képviselő:** Azt akarta mondani, hogy költségvetést érintő kérdést illik költségvetési napirendnél feltenni, tartja magát az illemhez és nem összevissza vet fel témát, így adta magát a helyzet, hogy költségvetést módosító napirendnél veti fel a költségvetési kérdést, nyilván ez a 2023. évi költségvetést érintheti, ő szíve szerint a Közterület-felügyelet létszámát is növelné, legalább 1-2 fővel, de ahogy hallja, nem olyan könnyű felvenni közterület-felügyelőt, mint ahogyan azt Irodavezető Úr mondta. Őszintén mondja, Kapitány Úr, ha neki egy parkoló felújításról kellene lemondania, akkor ő lemondana róla, tehát ha neki azt mondaná Polgármester Úr, hogy Czeglédy Csaba, milyen áldozatot hozna azért, hogy a szombathelyi rendőrök egy nagyobb védelemben legyenek, akkor ő lemondana egy parkoló felújításról. Ha most Kapitány Úr azt mondta volna, hogy húsz fontosabb dolog van ennél, akkor az is egy helyzet, hogy nyilván nem a Szombathelyi Önkormányzat fog a szűkös költségvetésével mindent megoldani, iskolákat is felújítani és megtenni 28 dolgot. Ez egy szakmai bizottság ülésén ez egy fontos téma, és őt szó szerint szíven ütötte a rendőrjárőr halála és sokakat, egy mai napig tartó téma, itt nem szabad napirendre jutni fölötte, ezért is tartja fontosnak és örül, ha a bizottság elnöke a saját frakcióülésén felveti. És ha egy parkolófelújításról le kell mondania, akkor lemond róla, ha ez bármennyit is segít, vagy növeli a kollégáinak a biztonság érzetét, nyilván nincs olyan messze Újbuda, a fővárosban szúrták szíven a rendőrt és ez akár Szombathelyen is megtörténhetett volna.

**Dr. Gulyás Ferenc r. ezredes, a Bizottság tagja:** Még egy gondolat, hogy kerek legyen ez a dolog, ahhoz, hogy a rendőrségen egy védelmi eszközt szolgálatba állítsanak, nagyon sok kritériumnak meg kell felelni. Nem tudja, hogy mennyire tiszta az elmondásából, ez a szombathelyi rendőrkapitánynak a jogkörét messze túllépi.

**Dr. Czeglédy Csaba képviselő:** Értik.

**Dr. Gulyás Ferenc r. ezredes, a Bizottság tagja:** Természetesen szívesen vesznek bármit, támogatást is, hiszen a meglévő eszközöknek is, sok támogatást is kaptak, de ez ezen a dolgon túlmutat, tudni kellene, hogy mekkora eszközt lehetne erre átcsoportosítani, mik azok az eszközök, amiket egyáltalán számításba lehetne venni, ő is csak olvasta, mellényben nem szakértő, azokat az eszközöket használják mindannyian, amiket megkapnak, ugyanígy fegyverben, bilincsben, gázsprayben. Tehát ez a része rajtuk túlmutató történet, és szerinte ezt Képviselő Úr is tudja vagy sejti, ebben a dologban most itt érdemben nehéz, de nem is nehéz, nem is tud mit mondani.

**Dr. Czeglédy Csaba képviselő:** De akkor hol beszélgessen erről, ha nem a szakmai bizottság ülésén? Nem tudta, hogy Kapitány Úr itt lesz, de örül, hogy Kapitány Úr itt van.

**Dr. Gulyás Ferenc r. ezredes, a Bizottság tagja:** Nem? Ezt nagyon sajnálja, hogy a meglepetés erejével vesz részt egy közbiztonsági bizottsági ülésen.

**Dr. Czeglédy Csaba képviselő:** Nem, ő nem szokott járni, amikor legutóbb volt, akkor pont nem volt ott Kapitány Úr, de örül, hogy most itt van.

**Dr. Gulyás Ferenc r. ezredes, a Bizottság tagja:** Annak örül, hogy folytatják az első találkozáskor felvett fonalat. De tényleg, ha van felajánlás, azt köszöni, de ez ennél tényleg túlmutat, és nem azért nem nyilatkozik, mert nem akar, a rendőrségnél rendszeresített dolgokat itt nem tudják megbeszélni, ez egy hosszabb folyamat, azt gondolja, hogy egyébként nagyon sokan gondolkodnak ezen, hogy mellény szükséges, indokolt, mennyire kell azokat a protokollokat átalakítani, amik vannak, és ezekbe tényleg ne menjenek bele, hogy milyen intézkedési rendet kell és szükséges betartani egy ilyen intézkedés során, ha lesz ilyen eszköz – egyelőre nincs – szerinte akkor tudnak erről beszélni, hogy ezt az eszközparkot érdemes-e kibővíteni, mert most arról is beszélhetnének, hogy kell-e új bilincs vagy fegyver vagy sokkoló vagy bármi egyéb. Egyébként, ha már itt tartanak, nem olyan régen – egy éven belüli a történet – rendszeresítettek a rendőrségen elektromos sokkolókat, amik korábban nem voltak, most már ez is van, mindig fejlődik, hogy ne kelljen fegyvert használni, hanem vannak ezek az elektromos sokkolók, amivel meg lehet gátolni egy támadást, hogy ne kelljen lőfegyvert használni.

**Kelemen Krisztián képviselő, a Bizottság elnöke:** Természetesen, ha Kapitány Úr jelez feléjük bármilyen igényt.

**Dr. Gulyás Ferenc r. ezredes, a Bizottság tagja:** Megígéri, szólni fog.

**Kelemen Krisztián képviselő, a Bizottság elnöke:** Tehát teszi fel, szükséges X darab lézer kilövő tüske, akkor megpróbálnak segíteni.

**Dr. Gulyás Ferenc r. ezredes, a Bizottság tagja:** Lézernek hívják a sokkolót, ha valaki még nem hallotta.

**Dr. Czeglédy Csaba képviselő:** Tüske is van hozzá?

**Dr. Gulyás Ferenc r. ezredes, a Bizottság tagja:** Igen, van.

**Dr. Czeglédy Csaba képviselő:** Csak olvasta, hogy valamelyik kapitányság nem kapott hozzá.

**Dr. Gulyás Ferenc r. ezredes, a Bizottság tagja:** Ők kaptak és gyakorlás is volt, sőt, volt már olyan, hogy megkérdezték kollegájukat, hogy miért van nála két pisztoly, az alakja pisztoly alakú ennek a sokkolónak, és egyébként, ha már itt tartanak és szakma, és ezt most lehet, hogy Képviselő Úr azt mondja, hogy elvicceli a dolgot, távol álljon tőle, pontosan azért, hogy ne keveredjen össze, intézkedésnél eléggé felmegy az adrenalin, más a nyélnek a színe, hogy az is segítse a történetet. Egyébként volt ebből, nem Magyarországon, volt ebből már probléma, hogy a sokkoló helyett a fegyvert vették elő. Mindamellett továbbítani fogja, hogy van egy ilyen felajánlás, ilyen támogatási igény, ha lennének ilyen könnyebb, mert ezek súlyban nehezebbek a mostani mellények, amik szúrás ellen védenek, akkor Képviselő Úr is mondta ezt a támogatást, ahogy kivette Elnök Úr szavaiból, de erről tényleg akkor tudnak majd beszélni. De így a Szombathelyi Kapitányságról bármilyen védőmellényt venni nem lehet.

**Dr. Czeglédy Csaba képviselő:** Ez megérthető, de nyilván ő is szeretne Polgármester Úrral erről beszélni, ahogy Elnök Úr is fog, ezért a Kapitány Úr véleményére és állásfoglalására volt ebben kíváncsi, de ez milyen nagyságrend? Amit ő olvasott, 150-300 ezer forint, akkor ez egy alábecsült összeg?

**Dr. Gulyás Ferenc r. ezredes, a Bizottság tagja:** De Képviselő Úr, ezt most nem tudják, azokat az eszközöket, amiket egy fegyveres szervnél rendszeresítenek, azoknak különböző teszteken kell átesni, ez az összeg, felmennek az internetre, és felad valószínűleg különböző dolgokat, de hogy melyik felel meg azoknak a kritériumoknak, amiket a rendőrségnél rendszeresítenek.

**Dr. Czeglédy Csaba képviselő:** Nem interneten keresett, volt rendőrségi dolgozók, akik mondjuk 15-20 évig szolgáltak, ők nyilván ezen téma kapcsán írtak erről. Tehát amit ők írtak, abból vette, csak hogy nagyjából meg tudják becsülni, mi a nagyságrendje. Ha ez alábecsült összeg, az egy másik helyzet.

**Dr. Gulyás Ferenc r. ezredes, a Bizottság tagja:** Mindenképp jó, hogy erről beszéltek, csak a kereteket tudják elhelyezni, de tényleg ez teljesen jó ez a történet, de addig, amíg ilyen nincsen, amíg nem tudnak beszélni, amit Képviselő Úr mondott, az jó, azt továbbítani fogja minden kollegának, aggódnak és stb. meg a jószándékot, azt is, hogy ez felmerült.

**Dr. Czeglédy Csaba képviselő:** De Kapitány Úr, a kórháznak se vettek semmilyen eszközt, a kórház megmondta, hogy milyen eszköz, a város annak a forrását biztosította, a kórház megvette, senki nem akar a rendőrhatóság helyett semmilyen eszközt sem vásárolni, nyilván ezt a saját szervezeti rendszerükben, az ottani szabályok szerint intézik, a város egyszer sem vett gépet a kórháznak, pedig az elmúlt 20 évben volt egy-két beszerzés, amit a város támogatott, senki nem érzi magát erre feljogosítottnak, az egy másik szervezet, Önök is egy másik szervezet, csak hogy van-e ennek bármilyen létjogosultsága, fontos-e ez a rendőrkapitányság számára, ezt szerette volna tisztázni, de azt vette ki, hogy fontos lenne, nyilván sok minden fontos lenne, de ez sem mellékes. És köszöni, hogy többet járőröznek a Derkovitson, ő is tapasztalta, mert tényleg, a lakók is jelezték, hogy többször látták, ő is többször látta a járőröket a Derkovitson, és ezt szeretné megköszönni, de nehogy leszokjanak róla.

**Dr. Gulyás Ferenc r. ezredes, a Bizottság tagja:** Dehogyis! Azt gondolja, hogy a rendőrség, vagy bármelyik szerv, akik itt vannak, nem öncélúak, természetesen, ha valahol igény van – elég sokszor beszélgetnek itt aggályos esetekről – reagálni kell rá, ezért vannak. De a korlátok. Egy kórház kérhet egy bármilyen készüléket, de a rendőrség nem önálló gazdálkodó szervezet, megvan, hogy mit használhatnak és amig nincs erre külön eszköz így napi szolgálatba rendszeresítve, addig nem tudnak erről beszélni.

A fokozott ellenőrzést azért rendelt el, mert az plusz jogosítványt ad a rendőröknek, de azt előre ki kell hirdetni, és ezért van ez a fokozott ellenőrzéses történet, nem azért, mert máskor nem dolgoznak, de köszöni Képviselő Úrnak, hogy észrevette, hogy a Derkovitson többször járőröznek.

**Kelemen Krisztián képviselő, a Bizottság elnöke:** Köszöni a hozzászólást, örül, hogy előkerült ez a téma, és biztos benne, hogy az incidens kapcsán a protokollt a Belügyminisztérium felülvizsgálja és elindul ebbe az irányba is olyan intézkedéssorozat, ami picivel jobban megvédheti a rendőrség munkatársait, de hozzáteszi, hogy egy ilyen esetre nagyon nehéz felkészülni, emberileg, lelkileg, szakmailag is.

Van-e esetleg kérdés, észrevétel? Nem volt, így szavazásra teszi fel, aki a Közgyűlésnek elfogadásra javasolja a rendelet-tervezetet, azt kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 12 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:*

**2/2023. (I.23.) BKKB számú határozat**

A Bűnmegelőzési, Közbiztonsági és Közrendvédelmi Bizottság a „*Javaslat Szombathely Megyei Jogú Város Önkormányzata 2022. évi költségvetéséről szóló 2/2022. (III.1.) önkormányzati rendelet III. számú módosításának megalkotására”* című előterjesztést megtárgyalta és az önkormányzat 2022. évi költségvetéséről szóló 2/2022. (III.1.) önkormányzati rendelet módosításáról szóló rendelet-tervezetet az előterjesztésben foglaltak szerint a Közgyűlésnek elfogadásra javasolja.

**Felelős:**  Kelemen Krisztián, a Bizottság elnöke

(a végrehajtás előkészítéséért:

Stéger Gábor, a Közgazdasági és Adó Osztály vezetője)

**Határidő:** a Közgyűlés 2023. január 26-i ülése

**2./ Tájékoztató Szombathely MJV Kábítószerügyi Egyeztető Fóruma 2022. évi tevékenységéről (szóbeli előterjesztés)**

Előadók: Kelemen Krisztián, a Bizottság elnöke, a KEF elnöke

Tóth Balázs, a KEF szakmai társelnöke

**Dr. Czeglédy Csaba képviselő:** Köszöni a lehetőséget, de ő most visszamegy a fogadóórára. További jó munkát kíván.

**Kelemen Krisztián képviselő, a Bizottság elnöke:** Köszöni Elnök Úrnak a részvételt. Át is térnek akkor a 2. napirendi pontra, átadja a szót Tóth Balázs Úrnak, a KEF szakmai társelnökének.

**Tóth Balázs, a KEF szakmai társelnöke:** Köszöni a lehetőséget, hogy tájékoztatást adhat a munkájukról. A 2021. évhez hasonlóan aktívabb évet tudhatnak maguk mögött. A KEF elnöke itt ül a Bizottság élén, ő szakmai társelnökként vesz részt a munkában, elsődlegesen az a feladata, hogy összefogja a közel 30 szervezetet, szám szerint 28, megpróbálnak minden információt eljuttatni számukra, segítve a munkájukat, hogyan tudnak egymásnak segíteni, a hatóságokkal együtt. Készített egy kis bemutatót, havi szinten áttekintve a munkájukat. Minden évet a Fórum társelnök-választással kezd, január végén fog kiderülni, hogy a 3. évben is ő kezdheti meg mint szakmai társelnök a munkát, vagy valaki mást választanak. Minden évben van pályázati lehetőség mind a 28 tagszervezet számára, ezeket gyűjtik össze január-februárban, hogy ki milyen programot szeretne megvalósítani az évben.

Januárban még „Igyatok rendesen” kampány, promóciós film megtekintése volt az egyik kiemelt tevékenység. A kampányban célzottan, autóbuszokkal vitték Budapestre, vagy a nagyobb városokba a fiatalokat úgy, hogy leszállva ne tudjanak megállni a lábukon, vagyis a roham ivás szervezett keretek között zajlott, lesötétített autóbuszokban. Már törölték a YouTube-videót. A weblapra regisztrált felhasználóként lehet belépni, a weblap még létezik. Januárban a Savaria Fórumban figyelemfelkeltő cikket jelentettek meg, hogy milyen veszélyek leselkednek a fiatalokra.

Február hónap során Hívásfogadó Központ évértékelő ünnepségen vettek részt, valamint rendszeresen részt vesznek a Szombathelyi Televízió Közrend című műsorában.

Március hónapban egy rendhagyó eseményre került sor, meghívást kaptak a Zuglói KEF – KÖZÖS GONDOLKODÁS & HELYI CSELEKVÉS” II. ONLINE SZAKMAI KONFERENCIÁRA, ennek később lett folytatása is. Megvalósult a DÖK csapatépítés Erdőszéli Lélekfarm segítségével, valamint az Áldozatsegítő Központ előadást tartott a Horvát Általános Iskola és Óvodában.

Április hónapban meg tudták nézni a Csapda a neten című filmet az Agora Filmszínházban, a KEF támogatásával, melyen részt vettek pedagógusok, szülők, ÁSK és gyermekjóléti szolgálat munkatársai, minden olyan szervezet, akik gyermekek védelmével foglalkoznak. Itt tartott előadást Iskolai bántalmazás témájában (bullying). Valamint ekkor került sor a KEF-tagok programterveinek elfogadására.

Május hónapban sikerült egy Regionális Szakmai Értekezlet tartani Szombathelyen, a Városházán, ahol sikerült a zuglóiakat vendégül látni, viszonozni az online szakmai fórumot. Elkezdték a HIK teljes munkavállalói állományát tájékoztatni, felkészíteni a droghelyzet és megelőzés témakörben, melyeket ő tartott. Van a KEF-nek olyan kapacitása, hogy bármelyik szervnek, aki igényli, hogy letájékoztassák a teljes állományt, szívesen teszik, teljesen ingyen. Elkezdődtek a kitelepülések rendezvényekre, az első ilyen az Ifjúsági és Családi Majális volt. Májustól elkezdtek iskolai prevenciós előadásokat tartani, Zrínyi Ilona Általános Iskolában és a Paragvári Iskolában, melyeken részt vettek a Lelki Elsősegély Telefonszolgálat, a 112 Hívásfogadó Központ és az Áldozatsegítő Központ, illetve a KEF Szombathely munkatársait. Általános iskola 5. osztályától kezdik ezeket a prevenciós előadásokat, van létjogosultsága ilyen korán kezdeni, a pedagógusok visszajelzései alapján.

Június hónapban kitelepüléseken vettek részt, Kábítószerellenes Világnap alkalmából kitelepülést tartottak a Fő téren. Az EFI Szombathely előadást tartott, Függőségek az emberi életút tükrében címmel. Elnök Úr részt vett az Országos Rendőrfőkapitányság Bűnügyi Főigazgatóság Bűnügyi Főosztálya által szervezett szakmai konferencián, mely a „KORUNK PESTISE A DROG” címet viselte, nemzetközi előadókkal.

Nyári hónapokban a rendezvényeken tudtak kitelepülni, mint például augusztusban a Joskar-Ola Napokon, valamint a Szentkirályi Napokon is.

Szeptemberen a Zuglói KEF visszahívta szakmai látogatásra a Szombathelyi KEF tagokat. Meg tudták tekinteni a drogos szabadulószobát Zuglóban, ilyet nem láttak még. Felvetődött ötletként, hogy van olyan épület, akár alagsori, pince, ahol ők is meg tudnák csinálni, minimális költségből a szabadulószobát, ami nagyon látványos, két elemet emelne ki, az egyik egy összetört, félbevágott gépjármű, amit bármelyik autóbontó felajánlana, a másik nem használt, retro eszközökből, székek, asztalok, kiselejtezett számítógép volt, különböző színterek voltak berendezve. Nagyon alacsony költségből meg lehetne valósítani, úgy véli, hogy maximum 100.000,- forintból. Zuglóban megtekintették a tanodát, ahol a hátrányos helyzetű fiatalok számára volt berendezve egy helyiség, 3000 forintos mikrofonnal indult az egész, ma már kamerájuk, világítás technikájuk van, különböző felajánlásokból, YouTube klipeket készítenek, prevenciós kisfilmeket készítenek. A szabadidő hasznos eltöltése a lényeg, kontroll alatt töltik a fiatalok az idejüket. Kutatók Éjszakája előadáson vettek részt.

Októberben az egyik KEF tag által az Oladi iskolában egy előadást tartottak, Inspirálók Szemfényvesztők drogprevenciós előadást, ahol Nagy Jonatán bűvészt lehet látni a fotón. Teltházas volt a rendezvény, országos pilot program indul ebből.

Novemberben a Szociális Hét rendezvényeinek keretén belül a Szombathelyi KEF meg tudta hívni előadónak Dr. Zacher Gábort, aki beszélt a COVID-járvány utáni szindrómákról, nehézségekről. A szociális hét része volt egy hajléktalan ellátással kapcsolatos intézmény bejárása, valamint a díjátadó is.

Decemberben VII. KEF Konferencia Győr – online vettek részt rajta, ahol dr. Szemelyácz János tartott előadást, olyan furcsa kijelentés maradt meg számára, hogy Magyarországon csökkent a drogfogyasztás és utána helyesbítve lett a kijelentés, hogy a rezsi emelkedés miatt intézmények zártak be Budapesten és megyei jogú városokban, ahol tudták fogadni a szenvedélybetegeket. Most pedig zárt ajtókat találtak az érkező szenvedélybetegek, ezzel nyilván nem csökkent, hanem stagnált vagy akár nőtt, egyáltalán nem lehet kijelenteni, hogy csökkent, az, hogy egy intézmény bezárt, az csak statisztikailag csökkenti a drogfogyasztók számát.

További tevékenységeket sorol fel, kiemelve a Szombathelyi Egészségügyi és Kulturális GESZ Élménypedagógiáját, valamint az AGORA Szombathelyt, akik prevenciós programokot szerveznek. Sajnos nem működik január 1-től a Család, Esélyteremtő és Önkéntes Ház, de elkezdték a kortárs képzéseket. Itt megállna egy kicsit egy gondolat erejéig, nincs a városban kortárs képzés. Ebben a programban benne van a Kormányhivatal is, nagyon várják a tapasztalatokat 2023. évben, hogy azzal a 20 kortárs fiatallal mit sikerült elérniük pozitív elmozdulásként. Itt vannak még a Pálos Károly Családsegítő Szolgálat, akik ifjúsági közösségi programokat valósítanak meg. Tíz Lépcső Alapítvány gyermekotthonokba jár, prevenciós gyermekvédelmi előadásokat tartani, valamint nagyon jó kapcsolatuk van Szombathelyi Rendőrkapitánysággal a prevenciós programok területén.

Nagyjából ismertette a tevékenységet, de 10-15 db diában nem lehet összefoglalni, ehhez kötetlenül kellene beszélgetni róla. Amikor utoljára a Bizottság előtt beszámolt, elmondta, hogy 22 éve foglalkozik szerhasználó fiatalokkal, annyi gondolata lenne, hogy 2021. évben azt mondta, hogy a herbál kimagaslóan jelen van, viszi a prímet, 2020–2021. évben is, most a klienseinél, szigorúan azokról a kliensekről tud beszámolni, akikkel ő foglalkozik, észrevette, hogy a herbál kezd visszaszorulni, a marihuána kezd jobban elterjedni, inkább minőségi szereket választják, több pénzt adnak ki az úgymond biztonságosabb drogozásért, hogyha lehet így nevezni. A gyorsító, pörgető diszkódrogok használata szerinte nem csökkent, a herbál szerencsére csökkenőben van a kliensei körében. Van egy másik éle ennek a dolognak, a rendőrség hatékony munkáját dicséri, hogy az őszi időszakban, szeptember-december hónapokban gyakorlatilag háromszorosára emelkedett meg a klienseinek a száma, azt jelenti, hogy a tettenérés javul, soha nem volt ennyi kliense egyéni esetkezelésben, mint tavalyi év őszétől kezdve, azért, ha 1 szakemberre levetítenek 20-25 klienst a városban, az azért nem kevés. Köszöni most a hatóságnak, a rendőrségnek, hogy elkapják a fogyasztót, a pártfogó felügyeletnek is nagy szerepe van, mert elkezdik a fekvő ügyeket elkezdik felgöngyölíteni. Nem lehet kibújni alóla, nem lehet megúszni, a drogfogyasztás bűncselekmény. A fiatalok olyan információkkal mennek hozzá, hogy a marihuána fogyasztása nem bűncselekmény, de az, ezt itt is kijelenti. Ami még előretörést jelent, amire kiemelt figyelmet fordítanak prevenció során, az öngyújtógáz használata. Hallja a mostani 13-14-15 éves fiataloktól, nem csak fiúktól, hogy a lehető legolcsóbb, legegyszerűbb módszer, nem csak dohányboltban lehet megvásárolni, hanem bármilyen élelmiszerboltban, ezt már említette 2021. évben, de idén ismét kezd előfordulni.

**Kelemen Krisztián képviselő, a Bizottság elnöke:** Köszöni a tájékoztatást és a munkáját, személy szerint a Bizottság nevében is Tóth Balázsnak, a KEF szakmai társelnökének. A pénteki KEF-ülésén választanak ismét szakmai társelnököt, Balázzsal most már több mint két élve dolgoznak együtt, nagyon jó szakmai kapcsolatot alakítottak ki, nagyon sokat tanult tőle, azt szokta mondani, hogy a rendőrség a kínálatot csökkenti, egyre eredményesebben, köszöni a munkájukat, ők mint KEF, ők a kínálatot próbálják csökkenteni, ennek a munkának a markáns részét Balázs végzi, szakmájából, munkájából rálát a szombathelyi droghelyzetre. Mondható, hogy sokkal jobb helyzetben van Szombathely, mint más megyei jogú városok, nemrég készítettek egy empirikus kutatást 5. és 13. osztályos fiatalok körében, és abból kiderült, hogy az országos átlagnál alacsonyabb a drogfogyasztás, de az is kiderült, hogy már 12 évesen sokkal többet tudnak a fiatalok a drogokról, kábítószerekről, mint ahogy azt ők szakemberként, akár szülőként tudnák. A KEF-nek, ugyanúgy, mint a rendőrségnek, folyamatosan lesz teendője, tenni kell folyamatosan a dolgukat, ebben van segítségükre Szombathely Megyei Jogú Város Önkormányzata, aki ehhez finanszírozást ad, azt gondolja, hogy a tavalyi évben sok program valósult meg, melyekkel összességében több ezer fiatalt értek el, tovább mélyült az egyműködés, kapcsolat a KEF tagjai között, de az idei évben több helyre is kaptak már meghívást, ELTE-től, Büntetés-végrehajtástól, Közterület-felügyelettől és úgy gondolja, hogy ezek a szakmai munkakapcsolatok kezdenek még jobban elmélyülni, és együtt erősebbek, a tagszervezetek sokkal jobban belelátnak a másik tagszervezetek munkájába, hétköznapi életébe. Belülről látva, nagyon értékes munkát végez a KEF, köszöni mindenkinek, kívülről lehet, hogy ennyire markánsan nem jelenik meg, de próbálják ezt is megjeleníteni különböző fórumokon, Savaria Fórumban, Szombathelyi Televízióban, gyakran kitelepülnek a KEF tagszervezetei, Szombathelyen nagyon aktívak, azt is ezt mutatja, hogy Zuglóba hívják őket folyamatosan, Győrbe, Vasváron most nyílt a baptisták által egy Új Esély Központ, melynek megnyitójára meghívást kaptak, sőt, be is jelentkeztek, hogy szeretnének partnerszervezete lenni a Szombathelyi KEF-nek. Úgy gondolja, hogy az elmúlt évek munkájának gyümölcse most kezd beérni, hiszen már olyan kapcsolati háló kezd kialakulni, ami majdnem országos szintű.

*15 óra 51 perckor Márovics Pál, a Bizottság tagja elhagyta az üléstermet, ezzel a jelen lévő bizottsági tagok száma* ***11*** *főre változott.*

**Kelemen Krisztián képviselő, a Bizottság elnöke:** Köszönetét fejezti ki minden KEF-tagszervezetnek. Van-e esetleg kérdés, észrevétel? Nem volt. Szavazásra teszi fel, aki az előterjesztéssel egyetért és javasolja a Közgyűlésnek elfogadásra, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 11 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:*

**3/2023. (I.23.) BKKB számú határozat**

A Bűnmegelőzési, Közbiztonsági és Közrendvédelmi Bizottság a *„Tájékoztató Szombathely MJV Kábítószerügyi Egyeztető Fóruma 2022. évi tevékenységéről”* című előterjesztést megtárgyalta és a tájékoztatást tudomásul veszi.

**Felelős:** Kelemen Krisztián, a Bizottság elnöke

(a végrehajtás előkészítéséért:

Tóth Balázs, a KEF szakmai társelnöke)

**Határidő:** azonnal

**3./ Tájékoztatás a 2022. év végi ünnepi rendezvények rendőri biztosításáról (szóbeli előterjesztés)**

Előadó: Dr. Gulyás Ferenc r. ezredes, kapitányságvezető, a Bizottság tagja

**Dr. Gulyás Ferenc r. ezredes, a Bizottság tagja:** Köszöni a szót, a tájékoztatást Balogh Gábor fogja megtenni.

**Balogh Gábor r. alezredes, a Bizottság tagja:** Tóth Balázs mondanivalójára visszatérve, részt vesznek a munkájukban, és valóban összefüggenek a dolgok, amiket Balázs elmondott, a herbál fogyasztása visszaszorul és minőségibb drogfogyasztás kerül előtérbe, elsősorban a marihuána fogyasztás, voltak a kollégáinak olyan intézkedései az elmúlt időszakban, amik a kábítószer fogyasztókat érintik. Vannak olyan kollégák, akik nagyobb affinitással rendelkeznek e téren, a közterületi kamerákat figyelő kollegák közül is vannak, akik egyből küldik a reagálókat, akik aztán a tettenérést megvalósítják. Valóban, azzal, hogy a KEF szakmai társelnök munkája megnő, az összefügg azzal, hogy megváltoznak a drogfogyasztási szabályok. Korábban is voltak intézkedések, de jó párszor, elf bar volt, vagy nem listás dolog, nem reagált rá a teszt, ezért nem is lehetett meggyanúsítani a fogyasztót, most mivel THC pozitív a marihuánára, ezért gyorsítás után vállalja a fogyasztó az elterelést, és onnantól kezelve van szakmai társelnök praxisában.

Az ünnepi rendezvényeket, amikor biztosították, történtek bűncselekmények. Egyik dolog kapcsolódik a másikhoz. Történt néhány bűncselekmény az adventi vásár területén. Egy olyan ember volt az elkövető, aki nem olyan régen szabadult, vasszilvágyi illetékességű alapvetően, de életvitelszerűen Szombathelyen él, elkövetett jó pár bűncselekményt, de ő is drogfogyasztó, amiket eltulajdonított akár a vásárban, azt is drogra fordította. Sikerült elfogniuk, 15 vagy 16 rendbeli bűncselekménnyel van meggyanúsítva, ebben van betörés, kerékpárlopás, kábítószerrel kapcsolatos bűncselekmény és az adventi vásár egyik pavilonjának feltörése is. Volt olyan büntetőeljárás elrendelés, amikor az egyik pavilon tulajdonosa bejelentette, hogy ellopták a pénztárcáját, de a pénztárca később meglett, bűncselekmény nem volt, de kellő komolysággal kezdtek nyomozni, segítettek megkeresni, de ez is a munkájukhoz tartozik.

Van egy restanciájuk, ha már bűncselekményekről beszélnek, ez a pavilonoknak, illetve a Kossuth Lajos utcától kiindulva a Szent Márton utcáig, azok a falfirkák. Elég nagy erőt fektetnek, a fő sértett a város, az Önkormányzat, illetve a SZOVA, milliós nagyságrendű a kár, ami az okozott falfirkák eltávolításával terhelte a sértetteket, ezt kiemelten kezelik, minden erejükkel azon vannak, hogy felderítsék az elkövetőt, várható ebben az ügyben sajtófelhívás a közeljövőben, de nem megy a dolgok elébe, majd akkor úgyis meglátják, ha elérkeznek odáig. A rendezvényeket, akár az adventi vásárt, akár a szilveszteri rendezvényeket megfelelő erőkkel biztosították, a kapitányság részéről első sorban a Belvárosi Őrs, de a Közterület-felügyelet is részt vett messzemenőkig, az elkövető elfogásában is a közterületi kamerafigyelő és a közterületi kamerarendszer volt az, ami az észlelést elősegítette, majd pedig a kamerák segítségével végig tudták követni a menekülő sértettet, a kamerafigyelő adta az instrukciókat, amik alapján a reagáló erők meg tudták fogni, úgyhogy akinek van bármi kétsége arról, hogy a közterületi rendszer hasznos, ezt bármikor meg tudják ebben az esetben is erősíteni, de nem csak ebben az esetben, hanem számtalan esetben is. Segítségükre volt egy biztonsági szolgálat, akik kint voltak az adventi vásár idején, hatósági tanúknak jók az ilyen esetekben.

Úgy gondolja, hogy az év végi rendezvényeket megfelelően biztosították, a társszervek segítségét igénybe vették, olyan kiemelkedő és olyan közérdeklődésre számot tartó dolog, ami divatos kifejezést használva, a szombathelyi állampolgárok szubjektív biztonságérzetét befolyásolta volna, olyan nem történt, de ez összefügg azzal, hogy Szombathelyen elsősorban törvénytisztelő és törvényt követő állampolgárok élnek. Köszöni a segítségüket, ennyit szeretett volna a napirendi ponthoz hozzátenni.

**Kelemen Krisztián képviselő, a Bizottság elnöke:** Köszöni szépen a tájékoztatást. Köszöni a rendőrség munkáját, ő is figyelemmel kísérte az információkat, már amihez hozzáfért, valóban nagyon mozgalmas volt az adventi időszak, nagyon örül annak, hogy ilyen jól működik a Közterület-felügyelet és a Rendőrség között az együttműködés, mind a két helyen a legjobb és legkompetensebb emberek ülnek, és ezért van, hogy a közös munka az mindig hatékony és eredményes.

**Ágoston Sándor, a Közterület-felügyelet irodavezetője:** Szeretne kettő mondatban hozzászólni. A tavalyi évi beszámolóját az előző bizottsági ülésen megtartotta, még egyszer köszönetet szeretne nyilvánítani a rendőrhatóság felé, abba most nem megy bele, hogy a többi társszerveknek, mint például Katasztrófavédelem, nekik is köszöni a tavalyi évi munkáját, nagyon sok eredményes, ha rendezvényről volt szó, ha egyéb összetartó munkáról, mindegy, hogy mit hoz fel példának, mindig elsőosztályú az együttműködés, az egymásnak a segítségnyújtás, ezt köszöni. Osztályvezető Úr és Kapitány Úr felé is külön még Szilasi Balázs zászlós kollégának szeretné megköszönni, itt a privilégium előtt, azt a belefektetett munkát, amit a graffitizéssel kapcsolatban nyújtott irányába, hiszen szívügyeként, tudják, mindent úgy kezel, sőt sokszor még jobban is, és két teljes délelőtt egymás mellett ültek a kamerafigyelő szobában, hogy visszanézzék az eseményeket és másodpercre pontosan próbáljanak egy olyan összképet kapni, az elkövetőnek a mozgásáról tudjanak releváns információt összegyűjteni, ami elősegíti a büntető eljárás eredményességét. Úgyhogy most is köszöni az áldozatos munkáját, amit beletesz, de nemcsak ebbe az ügybe, hanem egyébként is. Köszöni a munkát és bízik benne, hogy 2023. évben is ilyen eredményes lesz a közös munka.

**Kelemen Krisztián képviselő, a Bizottság elnöke:** Van-e esetleg kérdés, észrevétel? Nem volt, így szavazásra teszi fel a határozati javaslatot, aki egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 11 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:*

**4/2023. (I.23.) BKKB számú határozat**

A Bűnmegelőzési, Közbiztonsági és Közrendvédelmi Bizottság a *„*Tájékoztatás a 2022. év végi ünnepi rendezvények rendőri biztosításáról*”* című előterjesztést megtárgyalta és a tájékoztatást tudomásul veszi.

**Felelős:** Kelemen Krisztián, a Bizottság elnöke

(a végrehajtás előkészítéséért:

Dr. Gulyás Ferenc kapitányságvezető, a Bizottság tagja)

**Határidő:** azonnal

**4./ Különfélék**

**Előadó:** Kelemen Krisztián, a Bizottság elnöke

**Kelemen Krisztián képviselő, a Bizottság elnöke:** Lesz majd egy témája, de előtte felteszi, van-e esetleg kérdés, hozzászólás?

**Egyed László tű. alezredes, a Bizottság tagja:** Köszöni a szót, olyan témát szeretne felvetni, hogy mind a társadalmat, mind mindenkit megoszt, ez pedig a szilveszteri tűzijáték és annak szabályozása, önkormányzati rendeleti szinten a város területén, és pár példával illusztrálja ezt, ebből némelyeket biztos látták a televízióban: Miskolcon történt egy olyan tragikus baleset, ahol egy eltévedt rakéta berepült egy 4. emeleti lakásba, teljes egészében kiégett, szerencsére senki nem tartózkodott ott, személyi sérülés nélkül történt a baleset. Ezenkívül a tűzijátékok miatt gépjárművek, tujasorok, kocsibeállók stb. is felgyulladt, de hozzátéve, hogy Szombathelyen jelentősebb tűzeset, aminek média igénye is volt, az 2018. január 1-én történt a Szűrcsapó utcában, egy 2. emeleti lakásba repült be egy rakéta, felgyulladt az ablak és a tűzoltók, a rendőr és mentős kollégákkal az Emlékműtől vonultak a helyszínre, mivel éjfél után 2 perccel történt. Ilyen esetek történnek. Felveti a kérdést a Bizottságnak, hogy érdemes-e ezzel a dologgal foglalkozni, hogy itt a városban, valamilyen módon korlátozni lehetne? Konkrétan a Fő teret tudná említeni a legutóbbi szilveszter tűzijátékok használatával kapcsolatban, mivel eléggé összevissza lövöldöztek az állampolgárok, volt, aki az erkélyen vetőcsőből lőtt ki a tömeg közé, a petárdákat egymás lábai közé dobálták, bár ez tiltott, szabálysértéses dolog. Azt kérdezi Elnök Úrtól, a Bizottságtól, hogy lát-e olyan jellegű dolgot, javaslatot lehetne írni, valamilyen módon ezt korlátozni vagy beszabályozni lehessen.

**Dr. Holler Péter, a Hatósági Osztály vezetője:** Meg fogják vizsgálni, de úgy véli, hogy ebben a témában az önkormányzat akkor tud rendeletet alkotni, ha erre közvetlen felhatalmazást kap törvényben, illetve bizonyos keretek között helyi szinten is, ez klasszikusan olyan, amire kellene, hogy legyen felhatalmazás, de véleménye szerint ez magasabb szintű jogszabályokban teljes körűen szabályozott, szerinte ezt helyben nem tudják szabályozni, de a következő bizottsági ülésre utánanéznek, meg fogják vizsgálni.

**Büki Zoltán, a Bizottság tagja:** Ugyanaz a felvetése, amit ezelőtt is elmondott, amit szeretne most megismételni, de nem történt azzal kapcsolatban még visszajelzés sem, hogy a Bartók-Szűrcsapó utcák kereszteződésénél a lakó-pihenő övezet tábla, ahogyan említette, a befelé úton meg van, de kifelé nincs. A projektor segítségével meg is tudja mutatni, hogy pontosan mire gondol, ha az segítség lenne.

**Ágoston Sándor, a Közterület-felügyelet irodavezetője:** Ő megnézné most a térképet, és az lenne a tiszteletteljes kérése, hogy adna egy e-mail címet, amire, ha továbbítva lenne a pontos helyszín megnevezéssel, és azért kéri írásban, mert alapvetően nem egy fogalmatlan ember, csak akkor a megfelelő illetékes kollégának ezt továbbítaná, hogy ez a tábla pótlása történjen meg, ugyanis a vezető társa a SZOVA részéről van és ő külső szerv, hiába önkormányzati, akkor a részére tudná továbbítani.

**Kelemen Krisztián képviselő, a Bizottság elnöke:** Ez a Csónákozó-tó melletti szakaszra vonatkozik?

**Büki Zoltán, a Bizottság tagja:** Nem, a Haladás pálya.

**Kelemen Krisztián képviselő, a Bizottság elnöke:** Köszöni. Mert ha a Csónákozó-tónál, ha a Dolgozók útja felől mennek át a fahídon, ahogyan elkanyarodnak ott balra, ott nincs lakó-pihenő övezet tábla, 30-as tábla, ellenben a másik oldalról van. Emiatt már szólt Bonti Tamás Irodavezető Úrnak, hogy ezt pótolják, hiszen aki onnan kanyarodik rá, az nem tudja, hogy 30-cal lehet menni.

**Büki Zoltán, a Bizottság tagja:** Átküldi a pontos helyszínt.

**Ágoston Sándor, a Közterület-felügyelet irodavezetője:** Köszöni, megadja az e-mail címét, és intézkedik a mai napon. Azt lehet tudni esetleg, hogy az milyen apropóból tűnt el onnan? Mert azt tudja, hogy volt ott egy lánctalpas, ami elég sok munkát adott, hogy egy hétig a zöld területen tárolta egy Kft., lehet, hogy a terep rendezés után nem került vissza.

**Büki Zoltán, a Bizottság tagja:** Le is volt takarva az a tábla.

**Ágoston Sándor, a Közterület-felügyelet irodavezetője:** Lediktálta az e-mail címét: [agoston.sandor@kfszombathely.hu](mailto:agoston.sandor@kfszombathely.hu).

**Dr. Holler Péter, a Hatósági Osztály vezetője:** Arról tájékoztatja a Bizottságot, hogy a tavalyi évben a Bizottság által megszavazott és Polgármester Úr által adott támogatási összegek, akár a Rendőrség, akár a Katasztrófavédelem, akár a polgárőr szervezetek számára január 31. az elszámolási határidő, minden összeg tekintetében. Tájékoztatja a Bizottságot, hogy több szervezet már beadta az elszámolását, a Rendőrség a 6 milliós elszámolás tekintetében igen, de a másikban még nem, de van még idő, a polgárőr szervezeteknél is van pár kérdés, amiben segítséget kérnek, de természetesen segítenek nekik, és a februári ülésre, az elszámolási határidőn túl, egy rövid beszámolóban tájékoztatni fogja a Bizottságot a tapasztalatokról.

**Egyed László tű. alezredes, a Bizottság tagja:** A Katasztrófavédelem rendezte az elszámolást?

**Dr. Holler Péter, a Hatósági Osztály vezetője:** Még nem.

**Egyed László tű. alezredes, a Bizottság tagja:** Köszöni, jelzi az illetékeseknek.

**Horváth Ferenc, a Bizottság tagja:** Jelezte már korábban, hogy a Paragvári utcában, a Gyöngyös-parti oldalon „Megállni tilos” táblák lettek elhelyezve. Nem lehet az épületekbe, az udvarokba úgy bejárni, főleg utánfutóval, hogy ne sértsék meg a tábla hatályát, nem lehet kijárni úgy, mert valakinek ki kell nyitni a kaput, be kell csukni a kaput, és az autó nem tud máshol megállni, főleg utánfutóval nem, mint az úttesten. A „Megállni tilos” táblák a felújítás után kerültek ki, addig „Várakozni tilos” táblák voltak. Szeretné kérni, hogy rendezzék ezt a dolgot úgy, hogy a „Megállni tilos” táblák helyett a „Várakozni tilos” táblák legyenek kihelyezve.

**Kelemen Krisztián, a Bizottság elnöke:** A Városüzemeltetési Osztály felé továbbítani fogják ezt a kérést, ők meg fogják vizsgálni, hogy lehetséges-e, de az is elképzelhető, hogy konkrétan a lakók kérték, hogy „Megállni tilos” tábla legyen ott. Elmondta, hogy mindenki számára biztosan ismeretes, hogy január 12-én éjszaka Baumann Péter r. főtörzsőrmester szolgálatteljesítés közben életét vesztette. Ennél a napirendi pontnál szerette volna ezt a témát előhozni, a Bizottság nevében őszinte részvétét fejezi ki a Rendőrség felé.

**Dr. Gulyás Ferenc r. ezredes, a Bizottság tagja:** Köszöni szépen.

**Kelemen Krisztián, a Bizottság elnöke:** A másik téma, a múlt héten több szombathelyi médiaorgánumban is megjelent a bizonyos fekete Mercedes, török formájú személyekkel, emberrablási szándékkal, gyűrűvel az ujjukon, és Kapitány Urat kérdezi, hogy, nyilván, amit folyamatban lévő ügyből el lehet mondani, elvégre ez a közbiztonsági bizottság is, hogy mi az, amit lehet tudni az üggyel kapcsolatosan, hogy valóban történt-e feljelentés a sértett kisfiú szülei részéről, illetve hol tart a nyomozás, amennyit el lehet árulni az ügyről.

**Dr. Gulyás Ferenc r. ezredes, a Bizottság tagja:** Könnyű helyzetben van, nincsen folyamatban lévő ügy, így el tudja mondani, hogy mi történt, mert folyamatban lévő ügyről nem nyilatkozna. Nincsen bejelentés, a Facebookra írta ki anyuka, a történet szerint – és fogadjuk el, hogy ez így történt – hogy a kisfiú megijedt egy autótól, ami fekete színű volt, az, hogy az összes többit valóban elmondta az anyukájának, vagy anyuka találta ki az aranygyűrűt meg az összes többit, azt sem megerősíteni, sem cáfolni nem tudja, az anyuka nyilatkozott. A Facebookon bejegyzett dologhoz nagyon sokan hozzászóltak, 3000 embernek az ingerküszöbét érte el. Sajnos fél évente előjön ez a történet, elég sok kollégának az idejét leköti ennek az információnak az ellenőrzése, még akkor is, ha nem történt bejelentés, sőt, úgy tudja, hogy anyuka később törölte azt a bejegyzést. A Facebookon több olyan embert is sikerült beazonosítani, akik a környéken mozogtak, akár a kisfiú mozgását is látták, de nem sikerült semmi olyan adatot összegyűjteni, ami bármilyen bűncselekmény elkövetésére is utalhat, a kisfiú is mindösszesen annyit mondott, hogy ő ment és egy autóból kiintegettek neki, és ezt ő úgy érzékelte, hogy el akarták őt rabolni, tehát ebből indult ki a történet, de örülnek neki, mert a kisfiú rendőr akar lenni, ezt elmondta nekik, amikor beszéltek vele, majd TEK-es akar lenni és sok krimit néz. Odáig el tud jutni ez a történet, hogy legutóbb Ikerváron volt egy hasonló eset, de ott egy fehér autó volt a változatosság kedvéért, mert az esetek többségében fekete autó van, és két nap múlva a falu „kapára és kaszára” kelt, mert megint megjött a fehér autó, és állt egy ház előtt és a tulajdonos kétségbeesve ment ki az emberekhez, hogy nehogy megverjék a villanyszerelőt, mert 2 hónapba telt, amíg elment hozzá villanyt szerelni. A legutóbbi eset, ami Szombathelyen történt, ott addig eljutottak, hogy megtörtént a bejelentés, ugye ha már elindul egy eljárás és kiderül, hogy nem valós a bejelentés, legutóbb egy fiatal lány jelentette be, hogy őt el akarták rabolni és később elmondta, hogy ő azt csak kitalálta. Tehát jelen pillanatban ott tart az ügy, hogy nincs ügy, nincs bejelentés, és való igaz, hogy meg kell vizsgálni minden ilyen ügyet, nem lehet ezeket félvállról venni, de jelenleg ott tartanak, hogy a kisfiú valamitől megijedt, ezt elmondta anyunak és anyuka kiírta Facebookra, és ott mindenki véleményt írt. Félelmetes ez a történet, mert iskolákból telefonáltak nekik, hogy ki lehet-e engedni a gyerekeket Szombathelyen az utcára, volt szülő önállóan, aki eddig azt tervezte, hogy a gyereket egyedül engedi el Szombathelyen, de akkor most engedheti-e. A józan ésszel gondolva, ha valaki embert akarna rabolni, akkor valószínűleg nem ezt a módszert választaná, hogy kiinteget az autóból, majd miután nem szállnak be, akkor elmegy, ha embert akar rabolni, főleg, ha a fizikai fölény is megvan, akkor megfogja és beteszi az autóba és elviszi. Az ikervári történetre visszatérve, ott volt annyi, aki ezt kitalálta, hogy leírta, hogy az nem volt igaz, félreértettek valamit, az első dolgot is nagyságrendileg az a 3000-es embertömeg osztotta meg, a visszavonást pedig kevesebben, mint százan. Valószínűleg, amikor beszámol a rendőrség munkájáról, akkor emberrablásról nem fog tudni beszámolni, mert nem történt. Nagyon sok energiát leköt az ellenőrzése, de akik olvasták a hozzászólásokat, félelmetes reakciókat generál egy ilyen esemény, hiszen a gyerekét mindenki félti, és kapott olyan levelet, amiben azt írták, hogy a családjukban már kétszer is történt ilyen, és ahogy olvasta tovább az e-mailt, kiderült, hogy nem is itt történt, nem is az ő családjában, hanem Belgiumban egyszer valamikor valahol.

**Kelemen Krisztián, a Bizottság elnöke:** Köszöni szépen a tájékoztatást, ne is történjen Szombathelyen ilyen. Ezeknél a történeteknél ő is mindig szkeptikus első alkalommal, ez a történet is több sebből vérzik. Az egyik, amit Kapitány Úr is elmondott, hogy Tánczos Misi nagyjából évente, kétévente megírja ezt a történetet, hogy kamu, fake news, és arra mennek az elkövetők, hogy minél nagyobb megosztás legyen, a posztolót bejelölik ismerősnek, lesz 5000 ismerőse hirtelen, mert mindenki meg akar vele osztani valami privát üzenetet és utána ezt a facebook-profilt átváltják egy oldallá, és rögtön van 5000 lájkolója az oldalnak. A másik, ő elég jó megfigyelőnek tartja magát, de egészen elképzelhetetlennek tartja, hogy valaki integet egy fiúnak és a fiú azonnal legalább 8 dolgot megjegyzett: fekete Mercedes, német rendszám, török formájú, gyűrű van az ujján, majdnem, hogy azt nem írta le, hogy mi volt a pecsétgyűrűn a lenyomat. Viszont, ami elég érdekes volt, hogy rá 3 órára Sopronban is megosztottak egy ehhez hasonló posztot, fekete Mercedesről, meg Óbudán is, de a fekete Mercedes nem tud pillanatok alatt egyik helyről a másikra menni, tehát úgy tűnik, hogy ez egy bevált lájkvadász módszer és valóban félelmetes reakciók voltak, mindenkit szidtak. Azt gondolja, hogy ez ellen nehéz mit tenni, nyilván csak 10-ből 1 eset legyen, ami valós, azt meg majd senki nem akarja majd elhinni, ezért minden egyes esettel foglalkozni kell. Az volt az érdekes, hogy a média lehozta, hogy a nyomozás elindult és lehet, hogy hamarosan meglesz az elkövető. És ha elindult a nyomozás, akkor be lehet kérni a közterületi kamerák felvételeit, vissza lehet keresni a német rendszámú fekete Mercedest, ezzel le lehet foglalni az Irodavezető Urat 3-4 napra, tehát érdekes a történet. De örül, hogy ez lett a végkifejlet, de azon csodálkozik, hogy ha ilyen van, akkor miért nem tesznek feljelentést, tehát ebből lehet tudni, hogy valószínűleg nem volt annyira fontos.

**Dr. Gulyás Ferenc r. ezredes, a Bizottság tagja:** Ketté kell választani, az említett fiatal lány középiskolás korú lehetett, ő valószínűleg nem akart bemenni az iskolába vagy népszerűséget akart magának. Az, hogy egy 12 éves gyermek megijed, azt el is lehet fogadni, ezzel nincs is probléma, csak helyén kell kezelni a dolgokat, ha anyu úgy érzi, hogy tényleg megtámadták a fiát és nem zárják ki ezt, minden egyes alkalommal kivizsgálják, több napon keresztül mentek a kollégái, és akit be lehetett azonosítani a hozzászólók közül és a közelben lehetett az eseménynek, mindenképpen meghallgatták őket, de ha valaki olvasta ezt a híradást, a fiú elmondta, hogy egyébként beült egy ismeretlen autóba és úgy ment el, és a hozzászólók nagy többsége ezért megdicsérte.

**Kelemen Krisztián, a Bizottság elnöke:** Igen, és akkor jött a kommentelő, az idegen autó sofőrje, aki leírta, hogy igen, nagyon meg volt rémülve a kisfiú, és ő vette fel és elvitte a legközelebbi intézkedő rendőrökhöz és a többi része. Ez is nagyon furcsa, hogy az egyik idegen autóba nem ült be, de egy másik idegen autóba beült.

**Dr. Gulyás Ferenc r. ezredes, a Bizottság tagja:** Egyébként valóban, odavitte a gyermeket a rendőrökhöz, majd hazavitték, ahol megnyugodott. A másik, amit nagyon sokszor elmondott már, hogy nem a Facebookon kell üzenni, mert arra is mozdulniuk kell, de be kell menni és meg kell tenni a feljelentést.

**Kelemen Krisztián, a Bizottság elnöke:** Felteszi, hogy kérdés, észrevétel van-e? Nincs. Köszöni mindenkinek a munkáját, további kellemes napot kíván. Az ülést lezárja.

*Jegyzőkönyv lezárva, 16 óra 28 perckor.*

**(: Kelemen Krisztián:) (: Bor Balázs :)**

**a Bizottság elnöke a Bizottság tagja**